ERT World

Η ERT World (πρώην ERT Sat) είναι ο διεθνής δορυφορικός τηλεοπτικός σταθμός της ΕΡΤ Α.Ε., που απευθύνεται στους απόδημους Έλληνες. Μεταδίδει επιλεγμένα προγράμματα από τα κύρια κανάλια της δημόσιας τηλεόρασης (ΕΡΤ1, ΕΡΤ2 ΣΠΟΡ, ΕΡΤ3 και ΕΡΤnews), έκτακτες συνεδριάσεις από τον τηλεοπτικό σταθμό της Βουλής των Ελλήνων, καθώς και δικό του πρόγραμμα, με δελτία ειδήσεων, ενημερωτικές και ψυχαγωγικές εκπομπές κ.ά.

Ιστορία
Η ERT World δημιούργησε ένα ειδικό πρόγραμμα που αποτελείται από τη ροή των τριών εθνικών καναλιών (ΕΡΤ1, ΕΡΤ2 ΣΠΟΡ, ΕΡΤ3) και τα δικά της εξειδικευμένα που στοχεύουν στην παγκόσμια προβολή της Ελλάδας. Η υπηρεσία μετέδιδε και τα προγράμματα του ΡΙΚ. Η ΕΡΤ έχει συνάψει συνεργασία με το φορέα για τη δημιουργία του δορυφορικού διαύλου προγραμμάτων από το 1990 που ξεκίνησε το Cyprus Sat.

Στις αρχές του 2006, η ΕΡΤ απέδειξε ότι η ERT Sat θα υποβληθεί σε μια σημαντική αναθεώρηση, για να μπορέσει να ανταποκριθεί καλύτερα στις ανάγκες των Ελλήνων του εξωτερικού. Μεταξύ των αλλαγών είναι και η μετάδοση νέων και ειδικά σχεδιασμένων για τους Έλληνες ομογενείς προγραμμάτων, και ενός τοπικού για να εξυπηρετήσει κάθε ζώνη του προγράμματος με το ίδιο όνομα (Ευρώπη-Αφρική, Βόρεια Αμερική-Ασία και Αυστραλία).

Οι ζώνες του νέου προγράμματος έπρεπε να ξεκινήσουν το φθινόπωρο του 2006 αλλά από τον Μάρτιο του 2013 και έπειτα δεν έχουν ακόμη υλοποιηθεί, καθώς το κανάλι εξακολουθούσε να εκπέμπει πρόγραμμα σύμφωνα με την UTC+02:00 τοπική ώρα Ελλάδας.

Τον Αύγουστο του 2010, η ΕΡΤ ανακοίνωσε δημόσιο διαγωνισμό ανάθεσης των πνευματικών δικαιωμάτων διανομής του καναλιού. Ο κάτοχος των δικαιωμάτων Comart Telecom αρνήθηκε να ανανεώσει τη συμφωνία τους με τον κρατικό φορέα και έτσι στις 30 Αυγούστου του 2010 ανακοινώθηκε ότι η εταιρεία PCCW-Global που εδρεύει στο Χονγκ Κονγκ απονέμει τα δικαιώματα αλλά αυτό κράτησε για έναν χρόνο. Αργότερα, η διαγωνιστική διαδικασία ολοκληρώθηκε και η απόφαση λήφθηκε από τον κάτοχο των δικαιωμάτων.

Από τον Μάρτιο του 2013, τα δικαιώματα τα κατείχε η εταιρεία KBI Implus Hellas και η οποία ανήκε στο όμιλο επιχειρήσεων του Δημήτρη Κοντομηνά και εδρεύει στο Λαύριο. Στις 11 Ιουνίου 2013, η ERT World έκλεισε κατ' εντολήν της Ελληνικής κυβέρνησης, στο πλαίσιο των μέτρων λιτότητας, μαζί με όλα τα ραδιοτηλεοπτικά κανάλια της ΕΡΤ.

Επαναλειτουργία
Στις 11 Ιουνίου 2015 η ΕΡΤ ξεκίνησε σταδιακά να εκπέμπει ξανά και προβλεπόταν να επαναλειτουργήσει την ERT World το 2016. Το σήμα της ERT World εκπέμπει μέσω της πλατφόρμας της Globecast που ανήκει στην Γαλλική ημικρατική εταιρεία τηλεπικοινωνιών Orange αρχικά από τον Απρίλιο του 2016 όπου αποκαταστάθηκε το σήμα στην Ευρώπη μεταδίδοντας πειραματικό πρόγραμμα ενώ στις 3 Μαΐου ξεκίνησε να εκπέμπει κανονικό πρόγραμμα, και ύστερα από τον Ιούλιο της ίδιας χρονιάς στην Αμερική, όπου η μεταφορά του σήματος του γίνεται με οπτική ίνα και κωδικοποίηση MPEG 2 μέχρι την ολική αποκατάστασή του στο τέλος της χρονιάς. Από τον Ιούλιο του 2017, μεταδίδεται και στην Αυστραλία, ελεύθερα μέσω του δορυφόρου Optus D2 της ίδιας εταιρείας.

Πανελλαδικά, μεταδίδεται από την 1η Μαρτίου 2021 στην συνδρομητική πλατφόρμα της COSMOTE TV. Από τα μέσα της χρονιάς εκπέμπει σε υψηλή ευκρίνεια μέσω του Hellas Sat ενώ από τα τέλη αυτής επεκτάθηκε εκ νέου στην Αμερική μέσω του New Greek TV που είναι διαθέσιμο στις πλατφόρμες Bell Fibe TV, RCN και Spectrum. Από τις 15 Δεκεμβρίου 2023 εκπέμπει και στο Ηνωμένο Βασίλειο μέσω της Freeview. Από τον Ιούνιο του 2024 εκπέμπει και στη Βουλγαρία μέσω της Virgin.

Πρόγραμμα
Το πρόγραμμα είναι χωρισμένο σε δύο ζώνες. Στην καθημερινή ζώνη μεταδίδονται δελτία ειδήσεων και ενημερωτικές εκπομπές σε συγκεκριμένες ώρες, ενώ τα Σαββατοκύριακα μεταδίδονται προγράμματα ενδιαφέροντος και αθλητισμού. Επίσης, η ERT World είναι υπεύθυνη για την παραγωγή και διάθεση ελληνικού τηλεοπτικού προγράμματος στο εξωτερικό. Μέσω δορυφόρων το σήμα του σταθμού, φτάνει σε ολόκληρο τον πλανήτη, ενώ σε ορισμένες περιοχές (ΗΠΑ και Αυστραλία) διατίθενται και επίγεια μέσω συνδρομητικού καλωδιακού δικτύου.

Το πρόγραμμά της περιλαμβάνει εκπομπές από τα δημόσια κανάλια, μεταξύ των οποίων σίριαλ, δελτία ειδήσεων και εκπαιδευτικές παραγωγές. Ύστερα από την επαναλειτουργία της, η ERT World μεταδίδει δελτία ειδήσεων, ενημερωτικές, ψυχαγωγικές εκπομπές και ντοκιμαντέρ που επικεντρώνονται στην Ελλάδα, από τα τρία τηλεοπτικά κανάλια της ΕΡΤ. Ωστόσο η υπηρεσία, αποκτάει σταδιακά ξεχωριστό πρόγραμμα με δικές της εκπομπές οι οποίες ενίοτε μεταδίδονταν στο παρελθόν από τα τρία τηλεοπτικά κανάλια της ΕΡΤ, κυρίως της ΕΡΤ1.

Ειδήσεις ERT World
Πριν το κλείσιμό της, οι ειδήσεις της ERT World μεταδίδονταν και στα Αγγλικά κάθε απόγευμα στις 16:00 με τίτλο News4U (εκτός Σαββατοκύριακου) με παρουσιαστές τους Νίκο Αγγελίδη και τη Μαριάννα Πετράκη. Ύστερα από την επαναλειτουργία του, το κανάλι δεν έχει αποκτήσει ακόμη Αγγλικό πρόγραμμα.

ERT World Cyprus
Το ERT World Cyprus είναι η ειδική ροή (feed) του καναλιού, η οποία εκπέμπει και αναμεταδίδεται επίγεια ψηφιακά, καθώς και μέσω τοπικών συνδρομητικών παρόχων στην Κύπρο. Η ξεχωριστή ροή του προγράμματος ξεκίνησε την 1η Ιουλίου 2011 όταν και εξέπεμψε για πρώτη φορά επίγεια στην κυπριακή επικράτεια. Μετά την επαναλειτουργία του το 2016, παρατηρείται σταδιακά η έκδοση διαφορετικών εβδομαδιαίων προγραμμάτων από την ΕΡΤ για την περίοδο 25 Φεβρουαρίου με 3 Μαρτίου 2017. Η πρώτη επίσημη αναφορά γίνεται στις 25 Σεπτεμβρίου 2020.

Αν και το πρόγραμμα των δύο ροών είναι κατά βάση κοινό, παρουσιάζουν μια κρίσιμη διαφορά που σχετίζεται με τα δικαιώματα μετάδοσης.

Η ύπαρξη ξεχωριστής ροής για την Κύπρο οφείλεται κυρίως σε γεωγραφικούς περιορισμούς (geo-blocking) για το συγκεκριμένο περιεχόμενο. Η ΕΡΤ ενδέχεται να κατέχει τα δικαιώματα προβολής ενός προγράμματος (π.χ. ξένη ταινία, αθλητικός αγώνας) για τη διεθνή της εκπομπή (π.χ. σε Αμερική, Αυστραλία), αλλά να μην διαθέτει τα αντίστοιχα δικαιώματα για την κυπριακή επικράτεια.

Αυτό συμβαίνει συχνά όταν τα αποκλειστικά δικαιώματα προβολής για την Κύπρο έχουν αγοραστεί από τοπικούς κυπριακούς σταθμούς.

Λογότυπα
 90px 90px 90px 90px 90px 90px 1996-2002 2002-2006 2006 02.04.2006-07.06.2008 07.06.2008-11.06.2013  03.05.2016-28.09.2020 28.09.2020-σήμερα

Παραπομπές

Εξωτερικοί σύνδεσμοι
ERT World
ERT World
ERT World Cyprus

Κατηγορία:Δορυφορικοί τηλεοπτικοί σταθμοί
Κατηγορία:Τηλεοπτικοί σταθμοί της ΕΡΤ